Norge straffer ikke palestinerne for terroriststøtte
Det fastslår utenriksminister Espen Barth Eide overfor VG. Norske myndigheter reagerte etter at israelske medier i fjor avslørte til nå ukjente sider ved den økonomiske støtteordningen for palestinske fanger som sitter i israelske fengsler. BAKGRUNN:Får ikke svar om støtte til terror-fangerNorge leder den internasjonale giverlandskomiteen, og har siden 2008 gitt over 200 millioner kroner årlig i budsjettstøtte til palestinske selvstyremyndigheter (PA) på Vestbredden. I et brev til den norske utenriksministeren understreker imidlertid den avtroppende palestinske statsministeren Salam Fayyad at norske bistandspenger ikke har gått til å finansiere den omstridte fangestøtten. BREV:Les hele brevet fra den palestinske statsministeren her Likevel mener Barth Eide det er riktig av Norge å reagere overfor palestinerne. - Norge vil alltid reagere mot og bidra til å bekjempe terrorisme. Drap på sivile er ikke legitim motstand mot en okkupasjon. Norge vil alltid reagere på holdninger eller ordninger som kan oppfattes å understøtte drap på sivile som virkemiddel, uavhengig av hvilket land eller folk som står bak, sier han.Samtidig gjør utenriksministeren det klart at det ikke er aktuelt for Norge å kutte den økonomiske støtten til palestinerne. Han viser til at både USA og EU deler de norske vurderingene. - Norske penger til palestinerne går til formål som det er i alles interesse videreføres. Det er noe vi blant annet får høre fra Israel. Israelske myndigheter er bekymret for at internasjonale givere skal trekke seg ut av Palestina. De frykter at dette vil føre til et svekket PA med mindre penger og tjenester. Dette vil kunne resultere i mer og ukontrollert uro, økende sikkerhetsutfordringer og større oppslutning om radikale grupper, sier Barth Eide, og påpeker at heller ikke Israel har bedt om at Norge innfører økonomiske sanksjoner mot palestinerne. - På direkte spørsmål til israelsk UD fra meg var svaret at de på tross av de omtalte støtteordningene ikke syntes at Norge skulle avslutte støtten til palestinerne, sier han. BAKGRUNN:Feilinformerte Stortinget om pengestøtte til palestinske fangerFlere av opposisjonspartiene i Stortinget har reagert kraftig mot ordningen. KrF-representant Kjell Ingolf Ropstad krever nå at Norge kutter den økonomiske støtten for å legge press på palestinerne.- Dette er en ordning som indirekte må oppfattes som en støtte til terror. Jeg hadde derfor ønsket meg både en sterkere kritikk mot hele ordningen, og en mer offensiv holdning til å presse frem endringer. Til tross for forsikringene om at norske penger ikke er brukt til å finansiere fangestøtten, mener Krf-representanten likevel at Norge indirekte bidrar til ordningen gjennom den generelle budsjettstøtten. Dette avviser utenriksministeren. - Slike argumenter kan fremføres om et hvert bistandsbudsjett i et hvert land. Jeg synes det er dårlig hold i slike argumenter. Budsjettstøtten går hovedsakelig til å betale lønninger til offentlig ansatte i skole-, helse- og sikkerhetssektoren, sier Barth Eide.I et brev til Stortingets kontrollkomite bekrefter utenriksministeren at størrelsen på støttebeløpet øker med lengden på straffen. For dem som hadde sonet mer enn 30 år ble støtten i 2010 tredoblet til rundt 19.200 kroner i måneden. Ifølge det palestinske fangeministeriumet er det rundt 70 fangefamilier som mottar et slikt «toppbidrag».BREV:Les hele brevet fra utenriksministeren her Utenriksministeren understreker at han har tatt opp fangesaken med palestinske myndigheter, og gitt klart uttrykk for at han mener flere sider ved støtteordningen er problematisk. - De fleste av oss vil mene at det er galt at enkelte fanger som er dømt for drap på sivile skal få det som kan oppfattes som en belønning. Det er problematisk at satsene går opp jo lenger fangen har sonet, noe som kan leses som at alvorlige forbrytelser belønnes. Det problematiske ligger dermed både i innretting og nivå på ordningen, sier Barth Eide.
Til tross for krass kritikk mot palestinske myndigheters støtte til terrordømte fanger er det ikke aktuelt for Norge å kutte den økonomiske støtten til palestinerne.